	
	
Қазақстан Республикасы
Орталық сайлау комиссиясының
20___ жылғы «___» ________
№ ___ қаулысына
1-қосымша



2026 жылғы 23 тамызға тағайындалған Қазақстан Республикасы Құрылтайының депутаттарын сайлауға кандидаттардың партиялық тізімдерін ұсынған саяси партиялардың сайлау алдындағы 
телевизиялық пікірсайысын өткізу РЕГЛАМЕНТІ 
1. Осы Регламент Қазақстан Республикасының Орталық сайлау комиссиясы ұйымдастыратын Қазақстан Республикасы Құрылтайының депутаттарын сайлау шеңберінде өткізілетін телевизиялық пікірсайысты өткізу тәртібін айқындайды.
2. Сайлау алдындағы телевизиялық пікірсайыстың (бұдан әрі – телепікірсайыс) қатысушылары саяси партиялардың өкілдері (бұдан әрі – қатысушылар) болып табылады.
3. Сайлау алдындағы телепікірсайыс 2026 жылғы 19 тамызда Астана қаласында «Хабар» агенттігі» акционерлік қоғамының «24KZ» телеарнасының тікелей эфирінде өткізіледі.
4. «Хабар» агенттігі» акционерлік қоғамы телепікірсайысты өткізу үшін «24KZ» телеарнасында эфир уақытын резервке қояды. Қатысушылардың сөз сөйлеуі үшін эфир уақытының көлемі бірдей болуы тиіс. Эфир уақытының жалпы ұзақтығы кемінде 90 минутты құрайды.
5. Қатысушы (қатысушылар) сайлау алдындағы телепікірсайысқа қатыспаған жағдайда, осы қатысушыға арналған эфир уақыты басқа қатысушылар арасында тең бөлінеді. Бұл ретте қатысушы телепікірсайыс барысында өзіне арналған уақытты пайдаланудан бас тартқан жағдайда, эфир уақыты қайта бөлінбейді.
6. Телепікірсайысты өткізу тілі: қазақ, орыс тілдері.
7. Сөз сөйлеу кезектілігі «24kz» телеарнасы ұйымдастыратын жеребе тартуға сәйкес айқындалады.
8. Қатысушылар осы телепікірсайысты өткізу регламентін, сондай-ақ Қазақстан Республикасы Орталық сайлау комиссиясының 2018 жылғы 25 тамыздағы №12/198 қаулысымен бекітілген Сайлау алдындағы пікірсайыстарды өткізу қағидалары мен шарттарының талаптарын сақтауға, этикалық нормалар шеңберінде пікірталас жүргізуге, басқа кандидаттарға, саяси партияларға, олардың мүшелеріне қатысты қорлайтын, көрінеу жалған, ар-намысы мен қадір-қасиетін қорлайтын сөздерден, сондай-ақ басқа саяси партиялардың өкілдеріне қатысты кемсітушіліктен қалыс қалады және оларға жол бермеуге тиіс.
9. Жүргізушілер Орталық сайлау комиссиясымен келісілген сайлау алдындағы пікірсайысты өткізу регламентінің сақталуын қамтамасыз етеді, қатысушылардың сөз сөйлеу уақытын бақылайды, олардың ешқайсысына артықшылық бермейді және олардың сөздеріне түсініктеме бермейді. Сайлау алдындағы телевизиялық пікірсайысқа қатысушыларды таныстырғаннан кейін жүргізушілер оларды талқыланатын тақырыптармен және өткізу тәртібімен таныстырады.
10. Сайлау алдындағы телепікірсайысты өткізу барысында Қазақстан Республикасының конституциялық құрылыс негіздерін күштеп өзгертуді, аумағының тұтастығына, Егемендігі мен Тәуелсіздігіне қол сұғуды, қоғамдық тәртіпті бұзуды, ұлттық қауіпсіздікке нұқсан келтіруді, соғысты, қарулы қақтығысты, әлеуметтік, нәсілдік, ұлттық, этностық, діни басымдықты немесе алауыздықты, қатыгездік пен зорлық-зомбылыққа бас ұруды уағыздауға, сондай-ақ осындай әрекеттерге шақыруға жол бермейді.
11. Пікірсайыс уақытында қатысушылардың, сондай-ақ өзге де қатысып отырған адамдардың қатысушылар сөздерін бөлуіне, сондай-ақ оларға қандай да бір пікір білдіруіне жол берілмейді. 
12. Телепікірсайыс 4 раундтан тұрады.
Бірінші раунд - «Партияны таныстыру». Мақсаты – партиялардың негізгі бағыттары мен басымдықтарымен таныстыру. Әр қатысушының сөз сөйлеуіне 2,5 минуттан беріледі.
Екінші раунд - «Оппоненттерге сұрақтар». Мақсаты – оппоненттермен пікірталас өткізу. Әр қатысушы 1 сұрақтан қойып, 1 сұраққа жауап береді. Сұрақ авторы оппоненттің жауабын нақтылап, оған пікір білдіре алады. Сұрақты тұжырымдауға 1 минут, әр қатысушының жауабына 2 минуттан беріледі.
Үшінші раунд - «Көрермендерден сұрақтар». Мақсаты - саяси партиялардың өңірлердегі өзекті әлеуметтік-экономикалық мәселелерді қаншалықты ескеретінін көрсету. Бұл раундта әр қатысушы телекөрермендерден әлеуметтік желі арқылы келіп түскен сұрақ пен бейнесұраққа жауап береді. Жекелеген аймақта хабарларды қабылдауды жүзеге асыратын сall-орталық орналасатын болады. Сұрақты тұжырымдауға - 1 минутқа дейін, жауап беруге 2 минут беріледі.
Төртінші раунд - «Сайлаушыларға үндеу». Мақсаты - сайлау алдындағы бағдарламаға деген сенімді қалыптастыру және азаматтарды сайлауға саналы түрде қатысуға ынталандыру. Бұл раундта әр қатысушы сайлаушыларға сайлауда өз саяси партиясын қолдауға шақыратын қорытынды үндеу жасайды. Әр қатысушыға сөз сөйлеу үшін 2 минут беріледі.

